Publication: Magyar Közlöny
Issue: MK-2001-96 (Year: 2001, Number: 96)
Era: 1990-2004
Section: a haderő-átalakítás során végrehajtott szervezeti változásokra — a 6/1987. (X. 15.) HM rendelettel kiadott és
Paragraph Index: 124

32. § A Szolgálati Szabályzat 151. pontja helyébe a következő rendelkezés lép: „151. Az e szabályzat 75. pontjában foglalt általános parancsnoki kötelességek figyelembevételével a logisztikai zászlóaljparancsnok kötelességei: — részt vesz a készenléti terv kidolgozásában, megszervezi a készenlét fokozás logisztikai támogatását, a szakállomány és a szakalegységek felkészítését, a békeállapotból háborús helyzetbe történő áttérést; — részt vesz a dandár (ezred) kiképzési tervében, az alegységek harcászati gyakorlati terveiben meghatározott 2001/96. szám feladatok anyagi-technikai feltételei biztosításakor a szakmai követelmények érvényesítésében; — legyen kész jelenteni az anyagi-technikai helyzetet, a technikai eszközök és anyagok alkalmazásával kapcsolatos javaslatait, rendszeresen tájékoztatja a parancsnokot a technikai eszközök hadrafoghatóságáról, a harcértékről; — szervezi a szakmai alárendeltségébe tartozó állomány felkészítését, a szakállomány kiképzését, összehangolja a szakalegységek egységes elvek alapján történő felkészítését; — ismerje a katonai szervezet technikai eszközeit és anyagait, objektumait, üzemeltetésük, üzemben tartásuk és anyagellátásuk szabályait, ezek figyelembevételével megszervezi gazdaságos fenntartásukat, folyamatosan elemzi és értékeli technikai hadrafoghatóságukat, valamint az alegységeknél folyó üzemeltetésük helyzetét; — rendszeresen ellenőrzi és ellenőrizteti az alegységek üzemeltetési fegyelmét, az alegységszintű technikai kiszolgáló napok megtartását és azok anyagi-technikai biztosítottságát; — megszervezi és biztosítja, hogy a személyi állomány az előírt normák alapján megfelelő mennyiségben, minőségben és idejében megkapja járandóságait. Szakterületén irányítja és összehangolja a személyi állomány élet- és szolgálati (munka-) körülményeinek javítására, illetve fenntartására irányuló tevékenységet, biztosítja az utalt személyi állomány ellátását, összehangolja a szállítás, az anyagmozgatás és -tárolás feladatainak végrehajtását; — irányítja a létesítmények működését, szabályozza az igénybevétel rendjét, gondoskodik az objektumok folyamatos üzemeltetéséről; — részt vesz a gazdálkodás fő feladatainak meghatározásában, a felhasználás jogosságának, gazdaságosságának ellenőrzésében; — szervezi a logisztikai terület ellenőrzéseit és ellenőrizteti a technikai eszközök és anyagok személyhez kötését, kivizsgálja és elemzi a technikai eszközök rendkívüli műszaki meghibásodásait, a szakanyagokkal kapcsolatos károkat, a közlekedési fegyelem megsértésével összefüggő eseményeket, kezdeményezi az azok megelőzésére irányuló rendelkezések kiadását. Rendszabályokat dolgoztat ki a szolgálati tevékenység biztonsága érdekében.”

Source: https://magyarkozlony.hu/hivatalos-lapok/2307349b62c043a4cc05e929ef6beb5a58ba9571/dokumentumok/89a2ab672c27f0b7000e446615c1c461c64c4e4a/letoltes